Obec Veľká Paka , Obecné zastupiteľstvo vo Veľkej Pake v zmysle § 4 ods.3 pís. c), § 6 a

§ 11 ods.4 písm. d),e) a g) zákona č. 369/1990 Zb. o obecnom zriadení v znení neskorších zmien a doplnkov a v súlade s ustanoveniami § 4 a súvisiacich ustanovení a § 98 zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších zmien a doplnkov

sa uznieslo na vydaní tohto

### **V Š E O B E C N E Z Á V A Z N É H O N A R I A D E N I A O B C E**

**č. 1 /2015**

**o podmienkach určovania a vyberania miestnych daní a miestneho poplatku za komunálne odpady a drobné stavebné odpady na území obce Veľká Paka**

**PRVÁ ČASŤ**

## Ú V O D N É U S T A N O V E N I E

**§ 1**

1) Obecné zastupiteľstvo vo Veľkej Pake, podľa § 11 ods. 4 písm. d) zákona č. 369/1990 Zb. o obecnom zriadení v znení neskorších predpisov r o z h o d l o, že v nadväznosti na § 98 zákona č. 582/2004 Z.z. o miestnych daniach a miestnom poplatku za komunálne odpady a drobné stavebné odpady **z a v á d z a**  s účinnosťou od 1. januára 2013

**a) daň za psa**

**b) daň za užívanie verejného priestranstva**

**c) daň za ubytovanie**

**d) miestny poplatok za komunálne odpady a drobné stavebné odpady**

**e) daň za nevýherné hracie prístroje**

**DRUHÁ ČASŤ**

**Daň za psa**

**§ 2**

Predmetom dane zo psa je pes starší ako 6 mesiacov chovaný fyzickou alebo právnickou osobou.

**§3**

**Daňovník**

Daňovníkom je fyzická osoba alebo právnická osoba , ktorá je

a) vlastníkom psa alebo  
b) držiteľom psa, ak sa nedá preukázať, kto psa vlastní.

**§4**

**Základ dane**

Základom dane je počet psov.

**§5**

**Sadzba dane**

Sadzba dane za psa staršieho ako 6 mesiacov je **5,- Eur** za jeden kalendárny rok.

**§ 6**

**Vznik a zánik daňovej povinnosti, oznamovacia povinnosť a platenie dane**

1) Daňová povinnosť vzniká prvým dňom kalendárneho mesiaca nasledujúceho po mesiaci, v ktorom sa pes stal predmetom dane a zaniká prvým dňom mesiaca nasledujúceho po mesiaci, v ktorom daňovník už nie je vlastníkom alebo držiteľom psa.

2) Daňovník písomne oznámi vznik daňovej povinnosti podľa ods.1 správcovi dane do 30 dní odo dňa vzniku daňovej povinnosti na tlačive k tomu určenom správcovi dane .

3) Správca vyrubí daň rozhodnutím. Vyrubená daň je splatná do 15 dní odo dňa nadobudnutia právoplatnosti rozhodnutia .

4) Ak daňová povinnosť zanikne v priebehu zdaňovacieho obdobia a daňovník to oznámi správcovi dane najneskôr do 30 dní odo dňa zániku daňovej povinnosti, správca dane vráti na základe žiadosti pomernú časť dane za zostávajúce mesiace zdaňovacieho obdobia, za ktoré bola daň zaplatená. Nárok na vrátenie pomernej časti dane zaniká , ak daňovník v uvedenej lehote zánik daňovej povinnosti neoznámi .

5) Daňovník preukazuje zánik daňovej povinnosti potvrdením veterinára, čestným prehlásením a pod.

**§ 7**

**Oslobodenie od platenia dane**

1) Od platenia dane sú oslobodení majitelia alebo držitelia psa so špeciálnym výcvikom, ktorí sú držiteľmi preukazu osoby ZŤP.

2) Ďalšie výnimky od platenia dane za psa ustanovuje zákon č. 582/2004 Z.z. v § 22 ods. 2 písm. a) a b).

**TRETIA ĆASŤ**

**Daň za užívanie verejného priestranstva**

**§ 8**

**Predmet dane**

1) Predmetom dane za užívanie verejného priestranstva je osobitné užívanie verejného priestranstva, podľa ods. 3.

2) Verejným priestranstvom na účely tohto zákona sú verejnosti prístupné pozemky vo vlastníctve obce ako cesty , chodníky, parky, námestia , ihriská a pod.

3) Osobitným užívaním verejného priestranstva sa rozumie:

a) umiestnenie predajného zariadenia alebo zariadenia slúžiaceho na poskytovanie služieb,

b) zariadenia lunaparku a iných atrakcií ,

c) umiestnenie skládky alebo stavebného materiálu,

d) trvalé parkovanie vozidla mimo stráženého parkoviska ,

e) ohradzovanie, zaberanie priestranstva na iné účely .

4) Trvalým parkovaním vozidla mimo stráženého parkoviska sa rozumie užívanie verejného priestranstva ako parkovisko , pre určité vozidlo, alebo vozidlá PO a FO, súvislé státie vozidlom, alebo prívesom na tomto priestranstve.

5) Umiestnením predajného zariadenia sa rozumie, ambulantný predaj a to rozloženie predajného stola, stánku ako i predaj z motorového vozidla.

**§ 9**

**Základ dane**

Základom dane za užívanie verejného priestranstva je výmera užívanie verejného priestranstva v m2 alebo parkovacie miesto.

**§ 10**

**Daňovník**

Daňovníkom dane za užívanie verejného priestranstva je fyzická alebo právnická osoba, ktorá užíva priestory podľa § 8 ods. 2 na účely podľa § 8 ods. 3.

**§ 11**

**Sadzba dane**

1) Sadzba dane:

a) za umiestnenie skládky materiálu 0,05 Eur za každý aj neúplný m2 a každý aj začatý deň,

b) za umiestnenie predajného stánku 3,- Eur jednorázovo za každý prípad, inak 0,20Eur za m2,

c) za lunapark a iné atrakcie ako komplex 10,- Eur za každý aj začatý deň ,

d) za nákladné auto alebo autobus 0,70 Eur za každý aj začatý deň ,

e) za osobné auto 0,40 Eur za každý aj začatý deň ,

f) za umiestnenie skládky odpadu 0,40 Eur za každý aj neúplný m2 a každý aj začatý deň.

2) Oslobodenie od dane:

a) podľa ods. 1 písmena a ), sú oslobodení stavebníci, ktorí vykonávajú stavbu podľa platného stavebného povolenia a používajú verejné priestranstvo dočasne na uskladnenie stavebného materiálu. Uskladnený materiál však nesmie ohrozovať bezpečnosť cestnej premávky a bezpečnosť osôb,

b) oslobodenie od poplatku zaniká dňom právoplatnosti kolaudačného rozhodnutia stavebníka,

c) oslobodenie tiež zaniká nesplnením si oznamovacej povinnosti ,

d) od dane podľa ods.1 písmena a ), sú oslobodení tiež tí ,ktorí uskladňujú na verejnom priestranstve skládku materiálu krátkodobo, do 3 dní,

e) osobitným zžívaním verejného priestranstva nie je užívanie verejného priestranstva v súvislosti s odstránením poruchy alebo havárie rozvodov a verejných sietí

f) starosta obce môže poplatok podľa ods. 1 písmena c) odpustiť.

3) V prípade zanedbania oznamovacej povinnosti a zistenia povinnosti podľa § 12 a zistenia daňovej povinnosti správcom dane sa daň zvyšuje o 50 %.

**§ 12**

**Oznamovacia povinnosť**

1) Daňovník - užívateľ verejného priestranstva podľa § 8 ods.3 je povinný túto skutočnosť oznámiť správcovi dane vopred , najneskôr v deň vzniku daňovej povinnosti .

2) Oznamovaciu povinnosť nemá ten, kto skládku stavebného materiálu podľa § 8 ods. 3 písm. c) umiestňuje krátkodobo, do 3dní.

3) Užívateľ verejného priestranstva podľa § 8 ods. 3 písm. d) je povinný túto skutočnosť oznámiť správcovi dane a požiadať o vyhradenie priestoru na parkovanie .

**§ 13**

**Vyrubenie a platenie dane**

1) Obec vyrubí daň rozhodnutím. Vyrubená daň je splatná do 15 dní odo dňa nadobudnutia právoplatnosti rozhodnutia. V prípade splátok dane je daň splatná v lehotách určených obcou.

2) Ak daňová povinnosť zanikne a daňovník to oznámi správcovi dane najneskôr do 30 dní odo dňa zániku daňovej povinnosti, správca dane vráti na základe žiadosti pomernú časť dane za zostávajúce dni zdaňovacieho obdobia, za ktoré bola daň zaplatená. Nárok na vrátenie pomernej časti dane zaniká , ak daňovník v uvedenej lehote zánik daňovej povinnosti neoznámi .

**ŠTVRTÁ ČASŤ**

**Daň za ubytovanie**

**§ 14**

**Predmet dane a daňovník**

1) Predmetom dane za ubytovanie je odplatné prechodné ubytovanie fyzickej osoby v zariadení poskytujúcom prechodné ubytovanie v zmysle zákona č. 455/1991 Zb. o živnostenskom podnikaní v platnom znení.

2) Daňovníkom je fyzická osoba, ktorá sa v zariadení odplatne prechodne ubytuje.

**§ 15**

**Základ dane**

Základom dane je počet prenocovaní.

**§ 16**

**Sadzba dane**

Sadzba dane na osobu a prenocovanie je **0,20 Eur** .

**§ 17**

**Vyberanie dane**

Platiteľom dane je prevádzkovateľ zariadenia , ktorý odplatne prechodné ubytovanie poskytuje .

**§ 18**

**Rozsah, spôsob a vedenie preukaznej evidencie**

1) Platiteľ dane je povinný viesť o ubytovaných osobách evidenciu v rozsahu obsahujúcom: meno a priezvisko, bydlisko, doklad totožnosti , číslo izby, dátum ubytovania a počet nocí.

2) Platiteľ dane je povinný predkladať správcovi dane pre účely dane, výkaz o počte ubytovaných podľa jednotlivých dní do 15 dní po skončení štvrťroka, v ktorom poskytol predmetné ubytovanie.

**§ 19**

**Spôsob vyrubenia a platenie dane**

1) Správca dane na základe výkazu o počte ubytovaných vyrubí rozhodnutím daň .

2) Daň za ubytovanie je splatná do 15 dní odo dňa nadobudnutia právoplatnosti rozhodnutia.

**PIATA ČASŤ**

**Miestny poplatok za komunálne odpady**

**a drobné stavebné odpady**

**§ 20**

**Poplatník**

( 1 ) **Poplatníkom poplatku je**   
a) fyzická osoba, ktorá má v obci trvalý pobyt alebo prechodný pobyt alebo ktorá je na území obce oprávnená užívať alebo užíva byt, nebytový priestor, pozemnú stavbu alebo jej časť, alebo objekt, ktorý nie je stavbou, alebo záhradu, vinicu, ovocný sad, trvalý trávny porast na iný účel ako na podnikanie, pozemok v zastavanom území obce okrem lesného pozemku a pozemku, ktorý je evidovaný v katastri nehnuteľností ako vodná plocha (ďalej len nehnuteľnosť ),   
b) právnická osoba, ktorá je oprávnená užívať alebo užíva nehnuteľnosť nachádzajúcu sa na území obce na iný účel ako na podnikanie,   
c) podnikateľ, ktorý je oprávnený užívať alebo užíva nehnuteľnosť nachádzajúcu sa na území obce na účel podnikania.  
( 2 ) Ak má osoba podľa odseku 1 písm. a) v obci trvalý pobyt alebo prechodný pobyt a súčasne je podľa odseku1 písm. c) fyzickou osobou oprávnenou na podnikanie a miestom podnikania je miesto jej trvalého pobytu alebo prechodného pobytu a v tomto mieste nemá zriadenú prevádzkáreň, poplatok platí iba raz z dôvodu trvalého pobytu alebo prechodného pobytu.  
( 3 ) **Poplatníkom nie je** osoba, ktorej oprávnenie užívať nehnuteľnosť vyplýva z povahy právneho vzťahu s poplatníkom podľa odseku 1, ak na jeho základe  
a) užíva priestory nehnuteľnosti vyhradené na prechodné ubytovanie v zariadení na to určenom,

b) užíva z dôvodu plnenia povinností vyplývajúcich z pracovnoprávneho vzťahu alebo iného obdobného vzťahu s poplatníkom nehnuteľnosť, ktorú má právo užívať alebo ju užíva aj poplatník, alebo  
c) v nehnuteľnosti, ktorú má poplatník právo užívať alebo ju užíva, vykonáva pre poplatníka práce alebo mu poskytuje iné služby v rámci výkonu svojej činnosti a pri tejto činnosti produkuje len komunálne odpady alebo drobné stavebné odpady.

( 4 ) Ak viacero poplatníkov podľa odseku 1 písm. a) žije v spoločnej domácnosti, plnenie povinností poplatníka môže za ostatných členov tejto domácnosti na seba prevziať jeden z nich. Za poplatníka, ktorý nie je spôsobilý na právne úkony v plnom rozsahu, plní povinnosti poplatníka jeho zákonný zástupca, prípadne opatrovník. Povinnosti poplatníka nesmie za iného prevziať alebo plniť osoba, ktorá sa dlhodobo zdržiava mimo územia Slovenskej republiky alebo je nezvestná. Tieto skutočnosti, ako aj ich zmeny je osoba, ktorá za iného plní povinnosti poplatníka, povinná oznámiť obci.

**§ 21**

**Platiteľ**

( 1 ) Poplatok od poplatníka v ustanovenej výške pre obec vyberá a za vybraný poplatok ručí  
a) vlastník nehnuteľnosti; ak je nehnuteľnosť v spoluvlastníctve viacerých spoluvlastníkov alebo ak ide o bytový dom, poplatok vyberá a za vybraný poplatok ručí zástupca alebo správca určený spoluvlastníkmi, ak s výberom poplatku zástupca alebo správca súhlasí;   
b) správca, ak je vlastníkom nehnuteľnosti štát, vyšší územný celok alebo obec (ďalej len platiteľ ).  
( 2 ) Platiteľ a poplatník sa môžu písomne dohodnúť, že poplatok obci odvedie priamo poplatník; za odvedenie poplatku obci ručí platiteľ.

**§ 22  
Sadzba poplatku**

( 1 ) Sadzba poplatku pre poplatníkov podľa § 21 ods. 1 písm. a) tohto nariadenia je určená v prílohe č. 1 tohto nariadenia. Tento poplatok sa na určené obdobie určí ako súčin sadzby poplatku a počtu kalendárnych dní v zdaňovacom období, počas ktorých má alebo bude mať poplatník v obci trvalý pobyt alebo prechodný pobyt, alebo počas ktorých nehnuteľnosť užíva alebo je oprávnený ju užívať.

(2) Pre poplatníkov podľa § 21 ods. 1 písm. a) tohto nariadenia, ak ide o poplatníka, ktorý

1. je mladší ako 5 rokov, alebo
2. je starší ako 70 rokov,

je určená osobitná sadzba poplatku uvedená v prílohe č. 2 tohto nariadenia.

(3) Pre posúdenie veku poplatníka pre účely odseku 2 je rozhodujúci stav k 1. januáru bežného (daného) roka. Na zmenu veku poplatníka v priebehu roka sa neprihliada.

(4) Sadzba poplatku pre poplatníkov podľa § 21 ods. 1 písm. b) a písm. c) tohto nariadenia je určená v prílohe č. 3 tohto nariadenia. Tento poplatok sa určí ako súčin sadzby poplatku a objemu zbernej nádoby, ktorú poplatník užíva v súlade so zavedeným systémom zberu odpadu.

(5) Poplatník podľa § 21 ods. 1 písm. b) a písm. c) tohto nariadenia, ktorý nemá umiestnenú svoju prevádzku (prevádzkové ani iné obdobné priestory) na území obce, je oslobodený od povinnosti platiť uvedený poplatok.

(6) Správca poplatku na zber a prepravu odpadu určí po predchádzajúcom prerokovaní s poplatníkom podľa § 21 ods. 1 písm. b) a písm. c) tohto nariadenia počet a veľkosť (druh) zberných nádob, ktoré bude daný poplatník používať na zber odpadu.

(7) Sadzba poplatku za drobné stavebné odpady bez obsahu škodlivín je určená v prílohe č. 4 tohto nariadenia.

**§ 24  
Určenie poplatku**

(1) V prípade množstvového zberu pre poplatníkov uvedených v § 21 ods. 1 písm. b) a c) tohto nariadenia sa poplatok určí ako súčin frekvencie odvozov, sadzby a objemu zbernej nádoby, ktorú poplatník užíva v súlade so zavedeným systémom zberu komunálnych odpadov a drobných stavebných odpadov.  
(2) V prípade poplatníkov uvedených v § 28 ods. 1 písm. a) toho nariadenia sa určí poplatok na určené obdobie, ktorým je jeden kalendárny rok ako súčin sadzby poplatku a počtu kalendárnych dní v určenom období, počas ktorých má alebo bude mať poplatník podľa § 21 ods. 1 písm. a) v obci trvalý pobyt alebo prechodný pobyt alebo počas ktorých nehnuteľnosť užíva alebo je oprávnený ju užívať.

**§ 25  
Vyrubenie poplatku**

(1) Poplatok vyrubí obec **rozhodnutím.**  
(2) Ak obec zistí, že poplatok bol poplatníkovi vyrubený v nesprávnej výške alebo že nastali skutočnosti, ktoré majú vplyv na zmenu výšky poplatku alebo na zánik poplatkovej povinnosti, obec upraví výšku poplatku v nasledujúcom určenom období podľa okolností, ktoré nastali.

**§ 26  
Vznik a zánik poplatkovej povinnosti**

Poplatková povinnosť vzniká dňom, ktorým nastane skutočnosť uvedená v  § 21 odseku 1 tohto nariadenia a zaniká dňom, ktorým táto skutočnosť zanikne.

**§ 27  
Ohlasovacia povinnosť**

( 1 ) Poplatník je povinný v priebehu zdaňovacieho obdobia oznámiť obci vznik alebo zmenu či zánik poplatkovej povinnosti do 30 dní odo dňa vzniku poplatkovej povinnosti písomne a   
a) uviesť svoje meno, priezvisko, titul, rodné číslo, adresu trvalého pobytu, adresu prechodného pobytu (ďalej len identifikačné údaje );v prípade určeného zástupcu aj identifikačné údaje za ostatných členov domácnosti, ak je poplatníkom osoba podľa § 21 ods. 1 písm. b) alebo písm. c) nariadenia, výpis z obchodného registra, živnostenský list, zriaďovaciu listinu, licenciu, resp. inú listinu, na základe ktorej vykonáva podnikateľskú činnosť.

b) údaje rozhodujúce na určenie poplatku spolu s ohlásením predloží aj doklady potvrdzujúce uvádzané údaje; ak súčasne požaduje zníženie alebo odpustenie poplatku aj doklady, ktoré odôvodňujú zníženie alebo odpustenie poplatku.  
( 2 ) Poplatník je oprávnený podať obci ohlásenie aj v prípade, ak zistí, že jeho povinnosť platiť poplatok má byť nižšia, ako mu bola vyrubená, alebo ak žiada o zníženie poplatku z dôvodu, že neužíva nehnuteľnosť, ktorú je oprávnený užívať.

( 3 ) Právnická osoba, alebo fyzická osoba – podnikateľ je povinná do 30 dní od začatia výkonu podnikateľskej činnosti v obci oznámiť túto skutočnosť obecnému úradu pre účely zabezpečenia zberu, prepravy a zneškodňovania komunálneho odpadu a vyrubenia poplatku a zároveň požiadať organizáciu poverenú obcou o zber a prepravu odpadu.

**§ 28  
Odpustenie poplatku**

( 1 ) Obec ako správca poplatku odpustí poplatok za obdobie, za ktoré poplatník obci hodnoverne preukáže,   
a) že sa v určenom období dlhodobo zdržiava alebo zdržiaval v zahraničí,   
b) svoju neprítomnosť v obci z dôvodu výkonu základnej vojenskej služby alebo  
c) že neužíva nehnuteľnosť, ktorú je oprávnený užívať, viac ako 90 po sebe nasledujúcich dní.

( 2 ) Spôsob preukázania skutočností uvedených v odseku 1 preukazuje poplatník dokladmi preukazujúcimi zamestnanie, potvrdenie o návšteve školy, potvrdenie o prechodnom pobyte, potvrdenie o výkone trestu, nájomnú zmluvu, kúpnu alebo darovaciu zmluvu. Doklady v cudzom jazyku predloží poplatník preložené do slovenského jazyka na vlastné náklady.

( 3 ) Starosta obce môže na zmiernenie alebo odstránenie tvrdosti zákona v jednotlivých prípadoch vyrubený poplatok znížiť, alebo môže tento poplatok odpustiť.

**§ 29  
Vrátenie poplatku**

Obec vráti poplatok alebo jeho pomernú časť poplatníkovi, ktorému zanikla povinnosť platiť poplatok v priebehu zdaňovacieho obdobia ak preukáže splnenie podmienok na vrátenie poplatku alebo jeho pomernej časti podľa § 28 ods. 1.

**Šiesta ČASŤ**

**Daň za nevýherné hracie prístroje**

**§ 30  
Predmet dane**

1) Predmetom dane za nevýherné hracie prístroje sú hracie prístroje, ktoré sa spúšťajú alebo prevádzkujú za odplatu, pričom tieto hracie prístroje nevydávajú peňažnú výhru a sú prevádzkované v priestoroch prístupných verejnosti (ďalej len "nevýherné hracie prístroje").  
  
2) Nevýherné hracie prístroje sú:  
a) elektronické prístroje na počítačové hry,   
b) mechanické prístroje, elektronické prístroje, automaty a iné zariadenia na zábavné hry. (biliard,šípky a pod.– okrem hudobných prístrojov )

**§ 31  
Daňovník**

Daňovníkom je fyzická osoba alebo právnická osoba, ktorá nevýherné hracie prístroje prevádzkuje.

**§ 32  
Základ dane**

Základom dane je počet nevýherných hracích prístrojov.

**§ 33  
Sadzba dane**

Sadzba dane je **50,- Eur** za jeden nevýherný hrací prístroj a kalendárny rok.

**§ 31  
Vznik a zánik daňovej povinnosti**

Daňová povinnosť vzniká prvým dňom kalendárneho mesiaca nasledujúceho po mesiaci , v ktorom sa nevýherný hrací prístroj začal prevádzkovať a zaniká posledným dňom, v ktorom sa ukončilo jeho prevádzkovanie.

**§ 32  
Vyrubenie dane a platenie dane**

1) Obec vyrubí daň rozhodnutím. Vyrubená daň je splatná do 15 dní odo dňa nadobudnutia právoplatnosti rozhodnutia.

**§ 33**

**Zodpovednosť za porušenie povinností tohto VZN – sankcie**

1) Za porušenie povinností vyplývajúcich z tohto VZN starosta obce môže uložiť právnickej osobe alebo fyzickej osobe oprávnenej na podnikanie pokutu do výšky 6 650,- Eur a fyzickej osobe neoprávnenej na podnikanie do výšky 66,- Eur .

2) Výnosy z pokút za porušenie povinností vyplývajúcich z tohto VZN sú príjmom obce.

3) V konaní vo veciach miestnych daní a poplatku sa postupuje podľa zákona č. 511/1992 Zb. o správe daní a poplatkov v znení platnej právnej úpravy.

**§ 34**

**Záverečné ustanovenia**

1) Toto všeobecne záväzné nariadenie bolo schválené Obecným zastupiteľstvom obce Veľká Paka dňa 10.12.2015 uznesením č. ../2015

2) Toto všeobecne záväzné nariadenie bolo vyvesené na úradnej tabuli obce Veľká Paka dňa 26.11.2015 a bolo zvesené z tejto úradnej tabule dňa 30.12.2015.

3) Toto všeobecne záväzné nariadenie nadobúda účinnosť dňom 01.01.2015.

4) Toto všeobecne záväzné nariadenie je prístupné na Obecnom úrade vo Veľkej Pake a na WEB stránke obce.

5) Týmto VZN sa zrušuje VZN o podmienkach určovania a vyberania miestnych daní a miestneho poplatku za komunálne odpady a drobné stavebné odpady na území obce Veľká Paka č.04/2012.

**Ivan Seňan v. r.**

starosta obce

**Príloha č. 1**

Sadzba poplatku pre fyzické osoby

|  |  |  |  |
| --- | --- | --- | --- |
|  | ***Poplatník*** | **na 1 deň** | **na 1 rok** |
| 1 | Každá fyzická osoba s trvalým pobytom v obci  (každý člen domácnosti) | 0,032 € | 11,68 € |
| 2 | Každá fyzická osoba, ktorá je na území obce oprávnená užívať alebo užíva byt, nebytový priestor, pozemnú stavbu alebo jej časť, alebo objekt, ktorý nie je stavbou, alebo záhradu, vinicu, ovocný sad, trvalý trávny porast na iný účel ako na podnikanie, pozemok v zastavanom území obce okrem lesného pozemku a pozemku, ktorý je evidovaný v katastri nehnuteľností ako vodná plocha (ďalej len nehnuteľnosť ) | 0,05 € | 18,25 € |

**Príloha č. 2**

**Osobitná sadzba poplatku pre fyzické osoby**

|  |  |  |  |
| --- | --- | --- | --- |
|  | ***Poplatník*** | **Osobitná sadzba** | **Poplatok**  **na 1 rok** |
| 1 | Dieťa do 5 rokov veku | 50 % z poplatku | 5,84 € |
| 2 | Fyzická osoba staršia ako 70 rokov veku | 50 % z poplatku | 5,84 € |

**Príloha č. 3**

Sadzba miestneho poplatku pre podnikateľov

|  |  |  |
| --- | --- | --- |
|  | ***Druh poplatníka*** | **l nádoba – 110/120 L**  **(za 1 odvoz)** |
| 1 | Právnické osoby – podnikatelia | 1,00 € |
| 2 | Fyzické osoby – podnikatelia | 1,00 € |

**Príloha č. 4**

Sadzba miestneho poplatku za drobné stavebné odpady bez obsahu škodlivín

|  |  |  |
| --- | --- | --- |
|  | ***Druh poplatníka*** | **za 1 kg** |
| 1 | Fyzické osoby | 0,02 € |
| 2 | Fyzické osoby – podnikatelia | 0,03 € |
| 3 | Právnické osoby - podnikatelia | 0,03 € |

Vyvesené pred schválením dňa: 26.11.2015

Schválené dňa: 10.12.2015

Zvesené po schválení dňa: 30.12.2015